
Az APAC, egy új, kettős vérlemezke és véralvadásgátló gyógyszer funkcionális farmakokinetikai és farmakodinámiás hatásának vizsgálata sertés modellben

Bevezetés. Az érrendszeren végzett intervenciók (pl. stent behelyezés) során a fokozott trombotikus kockázat ellensúlyozására antikoaguláns és vérlemezkegátló készítményeket alkalmaznak, azonban ezen készítmények együttes adása a vérzéses események kockázatát növeli. Az APAC egy hízósejtekből származtatott szemiszintetikus proteoglikán, amely kettős, vérlemezkegátló és antikoaguláns (antiplatelet and anticoagulant =APAC) hatású. Az APAC jelenleg a preklinikai fázisban mint lokálisan ható antitrombotikum áll fejlesztés alatt, rövid érrendszeri beavatkozások esetén kialakuló trombózis prevencióra.
Célkitűzés. Az APAC hemosztázisra gyakorolt hatásának farmakodinámiás és farmakokinetikai vizsgálata nagytestű állatmodellen. Az APAC hatásának komplex összehasonlítása már forgalomban lévő véralvadásgátlóval ill. vérlemezkegátlóval (heparin, aszpirin).
Módszerek. A kollaborációban végzett állatkísérletes kutatásokat (etika:3/2021/DEMÁB) nőstény Hypor sertéseken (n=12, súly: 25,6 ± 1,5 kg) végeztük, mely során altatásban, intravénásan 0,25 mg/kg, 0,5 mg/kg, 0,75 mg/kg ill. 1,5 mg/kg APAC-ot, vagy kontrollként ugyanilyen dózisban konvencionális heparint vagy 500 mg aszpirint alkalmaztunk. Az állatok egymás után legfeljebb három dózist kaptak, melyek beadása között 75 perc telt el. A kezelések előtt ill. után 15 perccel vért vettünk a kanülált v. jugularis externaból. A vérmintákból végzett laboratóriumi mérések: vérkép, hemosztázis szűrőtesztek (PI, APTI, TI), fibrinogén, aktivált alvadási idő, rotációs tromboelasztometria (ROTEM), thrombocyta aggregáció kis dózisú kollagénnel (1 µg/mL).
Eredmények. A kísérleti szert az állatok jól tolerálták. Az APAC dózis-hatás függő módon nyújtotta az APTI-t és a TI-t, az ED50 az APTI-re nézve 0.75 mg/kg-nak bizonyult. A ROTEM vizsgálatban az INTEM CT és CFT tesztben már az alacsony koncentráció esetén is megfigyelhető volt az APAC hatása. A thrombocyta aggregáció mértéke csak az 1,5 mg/kg APAC dózis esetén mutatott szignifikáns csökkenést. A heparin és az APAC antikoaguláns hatáserőssége megegyezett, míg az aszpirin vérlemezkegátló hatása az alkalmazott dózisban 1,5-szer erősebbnek bizonyult. Az APAC beadása után 75 perccel hatás nem volt detektálható, kumuláció nem lépett fel.
Konklúzió. Az APAC sertés modellben a heparinnal arányos mértékű antikoaguláns és gyenge vérlemezke-gátló hatást mutató, kedvező farmakokinetikai profilú gyógyszer, melynek alapján a klinikai alkalmazása a jövőben ígéretesnek tűnik.



